Diari Oficial de la Generalitat Valenciana


Sumari del DOGV 6933, del 31-12-2012 (2012/11896)

ORDE 29/2012, de 21 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/12/21/29/dof/vci/html**

### Dades del document

Número de DOGV
:   6933

Data del DOGV
:   31-12-2012

Secció del DOGV
:   I. DISPOSICIONS GENERALS

Número del document
:   2012/11186


Data del document
:   21-12-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * València
    * transport de viatgers
    * llista de preus
    * preu del transport
    * legislació
    * transport públic

ORDE 29/2012, de 21 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta de València. [2012/11772]  
  
PREÀMBUL  
  
La competència exclusiva en matèria de transport terrestre l'itinerari del qual discórrega íntegrament per la Comunitat Valenciana correspon a la Generalitat.  
L'article19 de la Llei 17/1987, de 30 de juliol, d'Ordenació dels Transports Terrestres, establix que les tarifes del transport públic i de les seues activitats auxiliars i complementàries hauran de cobrir la totalitat dels costos reals de la dita activitat en condicions normals de productivitat i organització, a més de permetre una adequada amortització, un raonable benefici empresarial i una prestació correcta del servici o realització de l'activitat, sense deixar de retribuir, si és el cas, les prestacions complementàries. Per la seua banda, el reglament de la llei indica en l'article 29 que per a determinar les tarifes ha de tindre's en compte l'estructura de costos del servici, i s'ha de modificar sempre que patisquen una variació substancial el conjunt dels elements que integren la referida estructura de costos.  
La Llei 6/2011, d'1 d'abril, de la Generalitat, de Mobilitat de la Comunitat Valenciana, establix en l'article 55.1 que les tarifes han de garantir la cobertura del cost real del servici en condicions normals de productivitat i organització, i permetre una adequada amortització i un raonable benefici industrial, les quals poden ser revisades periòdicament, o de manera excepcional, quan es produïsca una variació en els costos que altere significativament l'equilibri econòmic. La seua aprovació i revisió correspon a l'òrgan competent, amb audiència prèvia de les associacions representatives del sector, i de les associacions de consumidors i usuaris.   
L'article 16 del Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat, suprimix l'Agència Valenciana de Mobilitat, entitat de dret públic creada per la Llei 9/2000, de 23 de novembre, de la Generalitat, de constitució de l'Agència Valenciana de Mobilitat Metropolitana, i establix que les funcions de naturalesa administrativa d'esta seran assumides per la conselleria a la qual estiga adscrita. L'article 4.1.d de la Llei 9/2000, de 23 de novembre, atribuïa a la Comissió Executiva de l'Agència Valenciana de Mobilitat proposar el marc tarifari dels títols de coordinació, en virtut del que disposava l'article 13.3 dels estatuts d'esta entitat, aprovats per Acord del Consell de 5 d'octubre de 2011. Ara estes funcions són assumides per la Conselleria d'Infraestructures, Territori i Medi Ambient.  
  
Els servicis de transport públic discrecional de viatgers per carretera, prestats amb vehicles de menys de nou places i proveïts d'autorització de l'Àrea de Prestació Conjunta de València, estan sotmesos al règim d'autorització administrativa, amb subjecció al règim disposat per l'Orde de 20 d'abril de 1986, de la Conselleria d'Obres Públiques, Urbanisme i Transport. Esta orde va establir el règim tarifari i les seues condicions d'aplicació per als servicis de transport públic de viatgers en automòbils de turisme de l'Àrea de Prestació Conjunta de València. Les tarifes corresponents s'han anat fixant i actualitzant successivament per mitjà de les ordes oportunes de la Conselleria.  
  
L'increment dels costos d'explotació experimentat des de l'aprovació de l'Orde de 29 de desembre de 2009, sobre règim tarifari d'estos servicis l'estructura i les quanties dels quals han sigut degudament analitzades, així com la notable disminució de la demanda produïda, aconsella la seua actualització i la consegüent revisió de les tarifes d'aplicació.  
En el procediment d'elaboració d'esta orde s'ha sotmés la proposta al tràmit d'audiència. S'han analitzat també les propostes que, individualment, han presentat les associacions i centrals sindicals del sector i han sigut oïts els ajuntaments pertanyents a l'Àrea de Prestació Conjunta de València, així com les associacions de consumidors i usuaris, tal com establix l'article 13 de l'Orde de 29 de gener de 1986.   
  
Per tot això, amb l'informe previ de la Comissió de Preus de la Generalitat Valenciana, vist l'article 13 de l'Orde de 29 de gener de 1986, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta de València per als servicis de transport públic de viatgers en automòbils de turisme i de conformitat amb l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 5 del Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient,  
  
ORDENE  
  
Article 1. Tarifes de l'Àrea de Prestació Conjunta de València  
Els servicis de transport públic de viatgers en automòbils de turisme de l'Àrea de Prestació Conjunta de València, que es realitzen o transcórreguen en l'àmbit territorial de l'Àrea, es regiran per les tarifes següents, impost sobre el valor afegit inclòs:  
Baixada de bandera 1: 1,45 €.  
Baixada de bandera 2: 2,00?.  
  
Tarifa 1  
Preu per km recorregut: 1,03?.  
Preu per hora d'espera: 19,15?.  
  
Tarifa 2  
Preu per km recorregut: 1,15?.  
Preu per hora d'espera: 22,45?.  
  
Tarifa 3  
Preu per km recorregut: 1,16?.  
Preu per hora d'espera: 21,38?.  
Suplement per servicis amb origen en l'aeroport de Manises: 5,15?.  
Suplement per servicis amb origen en el recinte portuari: 2,90?.  
Mínim de percepció diürn: 4,00?.  
Mínim de percepció nocturn: 6,00?.  
  
Article 2. Definició d'horaris  
1. Es considera horari diürn el comprés entre les 06.00 hores i les 22.00 hores del mateix dia.  
2. Es considera horari nocturn el comprés entre les 22.00 hores d'un dia i les 06.00 hores de l'endemà.  
3. Les tarifes assenyalades en l'article primer seran aplicables de la manera següent:  
  
Zona A:  
En dia laboral i horari diürn s'aplica la tarifa 1.  
En dia laboral i horari nocturn s'aplica la tarifa 2.  
En dissabtes i festius, tant en horari diürn com a nocturn, s'aplica la tarifa 2.  
  
Zona B:  
En dia laboral i horari diürn s'aplica la tarifa 2.  
En dia laboral i horari nocturn s'aplica la tarifa 3.  
En dissabtes i festius, tant en horari diürn com a nocturn, s'aplica la tarifa 3.  
Baixada de bandera:  
En horari diürn s'aplica la baixada de bandera 1.  
En horari nocturn s'aplica la baixada de bandera 2.  
  
Article 3. Obligatorietat del canvi  
Els conductors dels vehicles facilitaran als clients canvi de fins a 20 euros. Si el canvi a tornar fóra superior a 20 euros, el conductor tindrà dret a continuar amb el taxímetre en marxa fins que se li proporcione l'import del servici o el bitllet de 20 euros.  
  
Article 4. Visibilitat del quadro de tarifes  
En tots els vehicles de l'Àrea de Prestació Conjunta de València s'haurà de portar, de forma visible per a l'usuari, un exemplar de les tarifes en vigor i les seues condicions d'aplicació.  
  
Article 5. Condicions d'aplicació de les tarifes   
1. Les tarifes assenyalades en la present orde s'aplicaran segons les condicions establides en l'Orde de 29 d'abril de 1986, de la Conselleria d'Obres Públiques, Urbanisme i Transports i en els termes en què estiguen vigents.  
2. Les tarifes per a recorreguts exteriors al territori de l'Àrea de Prestació Conjunta de València (servicis interurbans) seran les que siguen aplicables en cada moment, havent de ser introduïdes en el taxímetre com a tarifa 4.  
  
Article 6. Mínim de percepció  
La quantitat establida com a mínim de percepció apareixerà en el taxímetre en el moment de la baixada de bandera, i romandrà fins que, si és el cas, s'haja efectuat un recorregut o transcorregut el temps suficient perquè el dit mínim de percepció siga superat.  
  
Article 7. Valor monetari del salt de taxímetre  
El valor monetari de cada salt de taxímetre serà de cinc cèntims d'euro (0,05 euros).  
  
Article 8. Imports màxims d'arribada en servicis sol·licitats a través d'emissores  
Quan se sol·licite un servici via telefònica a qualsevol de les associacions d'emissores de l'Àrea de Prestació Conjunta de València, el taxista que preste el servici haurà d'arribar al punt d'arreplegada del passatger sense que el taxímetre excedisca de les quantitats màximes que es determinen a continuació:  
Zona A: màxim: 3,50 euros.  
Zona B: màxim: 5,00 euros.  
Dins de la Zona B s'establix com a excepció un màxim de 6,50 euros per a aquells servicis sol·licitats des de distàncies de l'Àrea superiors o iguals als següents punts de referència:  
  
San Isidro de Benagéber  
Centre de Rehabilitació de Levante CV-35  
Intersecció carretera Manises-Riba-roja amb A-7  
Cervezas El Águila N-III  
Intersecció CV-411 amb A-7  
Intersecció CV-405 amb A-7  
Desviació el Palmar CV-500  
Factoria Ford CV-42  
A-7 intersecció amb CV-42 Polígon Industrial Picassent  
Urbanització El Pedregal CV-415  
  
Estos màxims s'aplicaran amb independència de l'hora i dia de la setmana en què se sol·liciten els servicis.  
  
  
DISPOSICIONS ADDICIONALS  
  
Primera  
Les zones A i B a què es referix esta orde són les que com a tals vénen delimitades i definides en l'annex de l'Orde de 29 d'abril de 1986, de la Conselleria d'Obres Públiques, Urbanisme i Transport, per la qual s'establix el règim tarifari i les seues condicions, del transport de viatgers en automòbils de turisme de l'Àrea de Prestació Conjunta de València.  
  
Segona  
Als efectes de l'aplicació de les tarifes, tindran la consideració de festius en l'Àrea de Prestació Conjunta de València els dies que hagen sigut declarats com a tals per a la ciutat de València durant la vigència de la present orde, així com també el dia 17 de març, i els dies 24 i 31 de desembre.  
  
  
DISPOSICIÓ TRANSITÒRIA  
  
Única  
Estes tarifes únicament podran percebre's una vegada estiguen introduïdes en el taxímetre.  
  
  
DISPOSICIÓ DEROGATÒRIA  
  
Única  
Queda derogada l'Orde de la Conselleria d'Infraestructures i Transport de 20 de desembre de 2009, per a la modificació de les tarifes dels servicis de transport públic de viatgers en automòbils de turisme, de l'Àrea de Prestació Conjunta de València, així com totes les disposicions que del mateix rang o d'un rang inferior s'oposen al que disposa esta orde.  
  
  
DISPOSICIONS FINALS  
  
Primera  
El director general de Transport i Logística queda facultat per a l'aplicació i interpretació d'esta orde.  
  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 21 de desembre de 2012  
  
La consellera d'Infraestructures, Territori i Medi Ambient,  
ISABEL BONIG TRIGUEROS


Còpia Permalink ELI